Ολύμπια Λάρισας (καλαθοσφαίριση γυναικών)

Αυτό το λήμμα αφορά το σύγχρονο τμήμα καλαθοσφαίρισης γυναικών της Ολύμπιας Λάρισας. Για την ομώνυμη ομάδα πριν το 2009, δείτε: Γ.Ε. Ολύμπια Λάρισας.

Ο Γυμναστικός Σύλλογος Ολύμπια Λάρισας είναι ελληνικό αθλητικό σωματείο με έδρα την πόλη της Λάρισας στη Θεσσαλία. Επίσημο έτος ίδρυσής του είναι το 2009, ωστόσο αποτελεί συνέχεια προϋπάρχοντος σωματείου, της Γ.Ε. Ολύμπια Λάρισας. Οι αθλητές του αγωνίζονται με χρώματα το πορτοκαλί, το μπλε και βοηθητικά το λευκό. Το γυναικείο τμήμα καλαθοσφαίρισης αποτελεί νομικά ερασιτεχνικό σωματείο. Χρησιμοποιεί ως έδρα το Δημοτικό Κλειστό Γυμναστήριο Νεάπολης Λάρισας, χωρητικότητας 3.958 θέσεων.

Ιστορική αναδρομή

Τοπικό Πρωτάθλημα και Ντεμπούτο στην Α2 (2009-2012) 
Το προϋπάρχον σωματείο, η Γ.Ε. Ολύμπια Λάρισας, καλλιεργούσε τη γυναικεία καλαθοσφαίριση ήδη από τη δεκαετία του 1980. Το 2009 ζυμώσεις στο επαγγελματικό τότε ανδρικό τμήμα του συλλόγου έδωσαν ζωή στο Γυμναστικό Σύλλογο και τα ερασιτεχνικά τμήματα μετονομάστηκαν επίσης. Το ανανεωμένο γυναικείο τμήμα ξεκίνησε την πορεία του από τα γήπεδα της Ε.Σ.ΚΑ. Θεσσαλίας.

Η πρώτη αγωνιστική περίοδος της νέας ομάδας, 2009-10, στέφθηκε με απόλυτη επιτυχία, καθώς όχι μόνο αναδείχθηκε Πρωταθλήτρια Θεσσαλίας, αλλά και εξασφάλισε το εισιτήριο ανόδου στις εθνικές κατηγορίες μέσω Ειδικού Πρωταθλήματος ανάμεσα στους Πρωταθλητές των Ενώσεων της βόρειας Ελλάδας (πλην Θεσσαλονίκης που παίρνει απευθείας την άνοδο). Ειδικότερα αντιμετώπισε το Λασσάνη Κοζάνης, την Ασπίδα Ξάνθης, τον Πιερικό Αρχέλαο και την Ιερισσό, τερματίζοντας στην 3η θέση με 2 νίκες και 2 ήττες. Προπονητές της ομάδας ήταν στο διάστημα αυτό τα αδέρφια Σάββας και Αφροδίτη Αραπατσάνη.

Την αγωνιστική περίοδο 2010-11 η Ολύμπια αγωνίστηκε για πρώτη φορά στην Α2 Εθνική και ειδικότερα στον Όμιλο Βορρά. Τον τελευταίο συγκρότησαν 12 στο σύνολο ομάδες, απέναντι στις οποίες εκείνη της Λάρισας συγκέντρωσε μόλις 3 νίκες σε 22 αγώνες. Συνεπώς κατέλαβε την 11η θέση του τελικού βαθμολογικού πίνακα, εντός της ζώνης του υποβιβασμού. Κορυφαία σκόρερ για την ομάδα και 4η παραγωγικότερη στο σύνολο των ομάδων του Ομίλου αναδείχθηκε η αθλήτρια Μαρία Σπυροπούλου (295 σε 16 αγώνες, 18,43 κατά μ.ό.). Την ίδια χρονιά η Ολύμπια παραχώρησε και το πρώτο της παιχνίδι στο θεσμό του Κυπέλλου Ελλάδος. Ο αντίπαλός της, Α.Ο. Σερρών, την υποχρέωσε σε ήττα με σκορ 58-50 σταματώντας την πορεία της στην Α' Φάση.

Η παραμονή της ομάδας στο τοπικό της Πρωτάθλημα αποδείχτηκε σύντομη, εφόσον η Ολύμπια κατέκτησε εκ νέου τη χρονιά 2011-12  το Πρωτάθλημα Γυναικών της Ε.Σ.ΚΑ.Θ. και την άνοδο μέσω μπαράζ (στο οποίο συμμετείχαν επίσης ο Λασσάνης Κοζάνης, η Ε.Κ. Καβάλας και ο Φ.Ο. Αριδαίας). Αξιοσημείωτα ολοκλήρωσε τους αγώνες τόσο του τοπικού όσο και του Ειδικού Πρωταθλήματος χωρίς να ηττηθεί. Δύο από τις κορυφαίες αθλήτριες της χρονιάς ήταν για το σύλλογο η Δήμητρα Καμπουράκη και η Νατάσα Ντάνου.

Καθιέρωση στην Α2 Εθνική (2012-σήμερα) 
Η χρονιά 2012-13 υπήρξε ιδιόρρυθμη οργανωτικά για την Α2 Εθνική Κατηγορία, εφόσον την επόμενη θα μειώνονταν οι ομάδες που θα συμμετείχαν στην Α1 Εθνική. Ο Όμιλος Βορρά χωρίστηκε αρχικά σε δύο υποομίλους, με την Ολύμπια να αγωνίζεται στον πρώτο από αυτούς. Στο τέλος της Α' Φάσης βρέθηκε με 6 νίκες και 6 ήττες στην 4η θέση της βαθμολογίας, αποτυγχάνοντας να περάσει στην επόμενη φάση (όπου πέρασαν σε κοινό όμιλο οι τρεις πρώτοι κάθε υποομίλου). Στη συνέχεια διεξήχθη αγώνας μπαράζ μεταξύ των τέταρτων των δύο υποομίλων της Α2 Βορρά. Σε αυτόν η Ολύμπια γνώρισε την ήττα με σκορ 51-54 από τον Α.Ο. Σερρών, λαμβάνοντας εν τέλει την 8η θέση στη σύνθετη κατάταξη. Σε ό,τι αφορά το Κύπελλο Ελλάδος, η Ολύμπια πέρασε την 1η Αγωνιστική της Α' Φάσης άνευ αγώνος, εφόσον αποχώρησε οικειοθελώς ο Γ.Α.Σ. Κομοτηνή από τις υποχρεώσεις του. Στη 2η Αγωνιστική η λαρισινή ομάδα ηττήθηκε από τον Ηρακλή Θεσσαλονίκης με σκορ 49-42 και αποκλείστηκε από τη συνέχεια.

Οι υποχρεώσεις του σωματείου για την επόμενη χρονιά, 2013-14, ξεκίνησαν από το Κύπελλο Ελλάδος, στην πρεμιέρα του οποίου γνώρισε την εκτός έδρας ήττα με σκορ 49-48 από τον Α.Ο. Σερρών. Σε ό,τι αφορά το Πρωτάθλημα της Α2 Εθνικής, επανήλθε σε αυτό η ομαλή του διοργανωτική μορφή, με 12 ομάδες να συνθέτουν τον Όμιλο Βορρά. Στο πλαίσιο αυτό η Ολύμπια συγκέντρωσε 9 νίκες και 13 ήττες, χωρίς να παρατηρηθεί ισοβαθμία με άλλη ομάδα. Στην τελική βαθμολογική κατάταξη βρέθηκε στην 8η θέση, εξασφαλίζοντας την παραμονή της στην Κατηγορία. Προπονητής της ομάδας εξακολουθούσε να είναι όλα αυτά τα χρόνια ο Αραπατσάνης.

Την επόμενη χρονιά, 2014-15, η Ολύμπια επέστρεψε στα γήπεδα της Α2 Εθνικής, ανήκοντας πάντα στον Όμιλο Βορρά. Στη διάρκεια των 22 αγωνιστικών που κράτησε η Κανονική Περίοδος, συγκέντρωσε 18 νίκες, χωρίς να παρατηρηθεί ισοβαθμία. Στην τελική βαθμολογία κατέλαβε την 3η θέση, κάτω από τη Νίκη Λευκάδας και τους Τιτάνες Δράμας. Στα τέλη Απριλίου συμμετείχε σε αγώνα μπαράζ απέναντι στην ομάδα των Μελισσίων, που τερμάτισε στην 3η θέση του έτερου Ομίλου, προκειμένου να αποσαφηνιστεί η προτεραιότητα ανόδου μεταξύ των δύο ομάδων. Η αναμέτρηση διεξήχθη στο Χαλκιοπούλειο Κλειστό της Λαμίας, με την Ολύμπια να γνωρίζει την ήττα με σκορ 62-77. Κορυφαία σκόρερ για την ομάδα την περίοδο αυτή αναδείχθηκε η Ασημίνα Κουτσουνούρη, η οποία είχε επίσης και τη δεύτερη καλύτερη επίδοση στο σύνολο των αθλητριών του Βορρά (395 πόντοι). Σε ό,τι αφορά το Κύπελλο Ελλάδος, η Ολύμπια πραγματοποίησε τη χρονιά αυτή την καλύτερή της πορεία μέχρι τότε, συμμετέχοντας σε τρία παιχνίδια. Στην Α' Φάση νίκησε εκτός έδρας αρχικά την Ασπίδα Ξάνθης με σκορ 45-67  και στη συνέχεια τον Απόλλωνα Καλαμαριάς με σκορ 50-58. Τελικά αποκλείστηκε στη «Φάση των 16» με σκορ 59-61 μετά από εντός έδρας ήττα από τον Παναθλητικό Συκεών. Καθήκοντα πρώτου προπονητή διατήρησε την περίοδο αυτή ο Θοδωρής Λιάκος.

Οι αγωνιστικές υποχρεώσεις του συλλόγου από τη Λάρισα για την περίοδο 2015-16 ξεκίνησαν από το Κύπελλο Ελλάδος. Στα πλαίσια της Α' Φάσης σημείωσε εκτός έδρας νίκη απέναντι στη Νίκη Βόλου με σκορ 52-78, καθώς επίσης και εντός έδρας νίκη απέναντι στον Απόλλωνα Καλαμαριάς με σκορ 67-53. Στη «Φάση των 16» γνώρισε την εντός έδρας ήττα με σκορ 60-67 από την Τερψιθέα Γλυφάδας με συνέπεια να αποκλειστεί. Στο Πρωτάθλημα του Ομίλου Βορρά, στο οποίο συμμετείχαν 12 ομάδες, η Ολύμπια συγκέντρωσε 14 νίκες και 8 ήττες. Στην τελική κατάταξη τοποθετήθηκε στην 4η  θέση της βαθμολογικής κατάταξης. Βάσει της προκήρυξης του Πρωταθλήματος, θα έπρεπε να διεξαχθεί αγώνας κατάταξης μεταξύ των 4ων ομάδων των δύο Ομίλων, ωστόσο η Ολύμπια αποσύρθηκε οικειοθελώς, παραχωρώντας άνευ αγώνος την προτεραιότητα ανόδου στο Φάρο Κερατσινίου. Προπονήτρια της ομάδας ήταν στην αρχή της χρονιάς η Αφροδίτη Αραπατσάνη, ενώ λίγο αργότερα ανέλαβε καθήκοντα η Αρετή Καπνιά. Κορυφαία σκόρερ της ομάδας (και 4η στο σύνολο του Βορρά) αναδείχθηκε για άλλη μια χρονιά η Κουτσουνούρη (331 πόντοι), με τις Δήμητρα Χαβαλέ (321 πόντοι) και Ευτυχία Δεληγιάννη (306 πόντοι) να έπονται.

Περίοδοι σε εθνικές κατηγορίες

Πρόσωπα

Τρέχουσα αγωνιστική περίοδος 
Κατά την τρέχουσα αγωνιστική περίοδο, 2016-17, ο Γ.Σ. Ολύμπια Λάρισας έλαβε μέρος στο Πρωτάθλημα της Α2 Εθνικής Κατηγορίας Γυναικών που διοργάνωσε η Ελληνική Ομοσπονδία Καλαθοσφαίρισης και ειδικότερα στον Όμιλο Βορρά. Ο σύλλογος ολοκλήρωσε τις αγωνιστικές του υποχρεώσεις στην 4η θέση του τελικού βαθμολογικού πίνακα, σε σύνολο 12 σωματείων. Η συγκομιδή του ήταν 14 νίκες σε 22 αγώνες, ενώ δεν παρατηρήθηκε ισοβαθμία με άλλη ομάδα. Στη συνέχεια αντιμετώπισε στην Αταλάντη σε αγώνα μπαράζ την Αγία Παρασκευή, την ομάδα που τερμάτισε στην αντίστοιχη θέση του Ομίλου Νότου, προκειμένου να καθοριστεί η προτεραιότητα μεταξύ τους για άνοδο στην Α1 Εθνική προς κάλυψη κενών θέσεων. Γνωρίζοντας την ήττα με σκορ 69-59 κατέλαβε τυπικά την 8η θέση στο σύνολο όλων των ομάδων της Α2 Εθνικής. Η αθλήτρια της Ολύμπιας Ασημίνα Κουτσουνούρη αναδείχθηκε κορυφαία σκόρερ στον Όμιλο Βορρά (435 πόντοι σε 22 αγώνες, 19,77 κατά μ.ό.).

Στα πλαίσια του θεσμού του Κυπέλλου Ελλάδος η Ολύμπια αγωνίστηκε στις δύο πρώτες αγωνιστικές της Α' Φάσης. Στην πρεμιέρα επικράτησε εντός έδρας της Αναγέννησης Νέου Ρυσίου με σκορ 50-45, για να γνωρίσει κατόπιν την εντός έδρας ήττα από τον Απόλλωνα Καλαμαριάς με σκορ 44-48.

Έδρα της Ολύμπιας Λάρισας είναι το Δημοτικό Κλειστό Γυμναστήριο Νεάπολης Λάρισας, χωρητικότητας 3.958 θέσεων. Καθήκοντα πρώτου προπονητή διατηρεί από τον Ιούλιο του 2016 ο Πάρης Λόφτι. Το ρόστερ της Ολύμπιας Λάρισας για την αγωνιστική περίοδο 2016-17 συνέθεσαν οι παρακάτω αθλήτριες:

Παραπομπές

Εξωτερικοί σύνδεσμοι 

 
 Κλειστό Γυμναστήριο Νεάπολης, πληροφορίες στον ιστότοπο Stadia.gr.

Γυναικων
Αθλητικοί σύλλογοι Λάρισας
Ελληνικοί σύλλογοι καλαθοσφαίρισης
Σωματεία Ε.Σ.ΚΑ.Θ.
Ιδρύσεις αθλητικών συλλόγων το 2009
Ιδρύσεις ομάδων καλαθοσφαίρισης το 2009